Document ID: 32006D0441

SKLEP KOMISIJE
z dne 23. junija 2006
o sprejetju zavez, ponujenih v zvezi s protidampinškim postopkom glede uvoza nekaterih brezšivnih cevi iz železa ali jekla s poreklom, med drugim, iz Romunije
(2006/441/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1), in zlasti člena 8(1) Uredbe,
po posvetovanju s svetovalnim odborom,
ob upoštevanju naslednjega:
A. POSTOPEK
(1)
Komisija je 31. marca 2005 z obvestilom, objavljenim v Uradnem listu Evropske unije (2), med drugim napovedala začetek protidampinškega postopka v zvezi z uvozom nekaterih brezšivnih cevi iz železa ali jekla („SPT“) s poreklom iz Hrvaške, Romunije, Rusije in Ukrajine.
(2)
Dokončne ugotovitve in sklepi preiskave so navedeni v Uredbi Sveta (ES) št. 954/2006 (3), ki med drugim uvaja dokončno protidampinško dajatev na uvoz nekaterih brezšivnih cevi iz železa ali jekla s poreklom iz Hrvaške, Romunije, Rusije in Ukrajine.
B. ZAVEZA
(3)
Pred sprejetjem dokončnih protidampinških ukrepov so naslednji sodelujoči proizvajalci izvozniki v Romuniji („proizvajalci izvozniki“) ponudili cenovne zaveze v skladu s členom 8(1) Uredbe Sveta (ES) št. 384/96 („osnovna uredba“):
-
SC Artrom SA,
-
SC Silcotub SA,
-
SC Mittal Steel Roman SA.
(4)
V teh zavezah so proizvajalci izvozniki ponudili prodajo omejenega števila vrst zadevnega izdelka, kot je opredeljeno v Uredbi (ES) št. 954/2006, znotraj količinske meje najmanj po tisti ceni, ki odpravlja škodljive učinke dampinga. Uvoz, ki preseže zgornjo količinsko mejo, pa bo predmet protidampinške dajatve. V vseh primerih pa število vrst, zajetih v zavezah, ni večje od šest glede na omejitve nadzora teh zavez, zadevne vrste pa predstavljajo okoli 75 % celotne prodaje proizvajalcev izvoznikov v Skupnost. Proizvajalci izvozniki se prav tako zavežejo, da bodo spoštovali različne najnižje uvozne cene za vsako posamezno vrsto izdelka, ki spada v zaveze. Kar zadeva druge vrste zadevnega izdelka, ki ga proizvajalci izvozniki izvažajo v Skupnost, bo zanje veljala protidampinška dajatev.
(5)
Treba je omeniti, da so v zadnjih letih cene zadevnega izdelka in glavne surovine, uporabljene za njegovo proizvodnjo, znatno nihale, česar ni bilo možno obravnavati z indeksiranjem minimalne uvozne cene. Vendar je možno verjetnost bistvenih cenovnih nihanj zmanjšati, če je sprejetje zavez časovno omejeno. V vsakem primeru bo skorajšen pristop Romunije k Skupnosti, zaradi česar se bodo na dan pristopa takoj opustili protidampinški ukrepi, uvedeni z Uredbo (ES) št. 954/2006, omejil trajanje teh zavez za proizvajalce izvoznike.
(6)
Proizvajalci izvozniki bodo Komisiji redno pošiljali tudi podrobne podatke o svojem izvozu v Skupnost, da bo Komisija lahko učinkovito spremljala zaveze. Poleg tega imajo te družbe tako prodajno strukturo, da je po mnenju Komisije nevarnost izogibanja dogovorjeni zavezi majhna.
(7)
Zaradi tega so zaveze sprejemljive. Zaradi razlogov iz uvodne izjave (5) zgoraj pa je vendar sprejetje zavez omejeno na obdobje devetih mesecev, ne da bi to vplivalo na običajno trajanje protidampinških ukrepov, uvedenih z Uredbo (ES) št. 954/2006. Poleg tega si Komisija pridržuje možnost ponovno oceniti sprejemljivost teh zavez po pravočasnem posvetovanju z državami članicami.
(8)
Da bi Komisija lahko učinkovito spremljala izpolnjevanje zavez proizvajalcev izvoznikov, kadar je zahtevek za sprostitev v prosti promet na podlagi zavez predložen ustreznemu carinskemu organu, bo oprostitev dajatev možna le s predložitvijo računa, ki bo vseboval vsaj podatke, navedene v Prilogi k Uredbi (ES) št. 954/2006. Ta raven podatkov je potrebna tudi zato, da lahko carinski organi dovolj natančno ugotovijo, ali pošiljka ustreza trgovinskim dokumentom. Kadar tak račun ni predložen ali niso izpolnjeni drugi pogoji iz zgoraj navedene Uredbe Sveta, se namesto tega plača ustrezna stopnja protidampinške dajatve.
(9)
Za zagotovitev učinkovitega spoštovanja zavez so bili uvozniki z zgoraj navedeno uredbo Sveta opozorjeni, da neizpolnjevanje pogojev iz te uredbe ali umik sprejetja zavez s strani Komisije lahko privede do carinskega dolga za ustrezne transakcije.
(10)
V primeru kršitve ali umika zavez, ali kadar Komisija umakne sprejetje zavez, se protidampinška dajatev, uvedena v skladu s členom 9(4) osnovne uredbe, samodejno uporablja v skladu s členom 8(9) osnovne uredbe.
C. SPREMEMBA IMENA
(11)
Družba SC Artrom SA je obvestila Komisijo, da se je 22. maja 2006 preimenovala v SC TMK - Artrom SA in s tem pokazala, da pripada skupini družb.
(12)
Komisija je proučila predložene informacije in sklenila, da sprememba imena nikakor ne vpliva na strukturo in pravno obliko družbe ali na ugotovitve Komisije. Zato vsa sklicevanja na SC Artrom SA veljajo za SC TMK - Artrom SA -
SKLENILA:
Člen 1
Sprejmejo se zaveze, ki so jih spodaj navedeni proizvajalci izvozniki ponudili v zvezi s protidampinškim postopkom glede uvoza nekaterih brezšivnih cevi iz železa ali jekla s poreklom, med drugim, iz Romunije.
Država
Družba
Dodatna oznaka Taric
Romunija
SC TMK - Artrom SA
Draganesti Street No 30
230119 Slatina
A738
SC Silcotub SA
93, Mihai Viteazu Bvd.
450131 Zalau
Salaj County
A739
SC Mittal Steel Roman SA
Stefan cel Mare Street No 246
611040 Roman
Neamt County
A740
Člen 2
Ta sklep začne veljati dan po objavi v Uradnem listu Evropske unije in velja devet mesecev.
V Bruslju, 23. junija 2006

Labels: 4
1
7
3
18